**ZK/3-4/2023.**

 **Határozat: 28-29**

 **Rendelet: -**

**Jegyzőkönyv**

**Zalakaros Város Önkormányzata Képviselőtestülete**

**2023. február 21-én megtartott**

**nyílt üléséről**

**Jegyzőkönyv**

Készült Zalakaros Város Önkormányzata Képviselőtestülete a Zalakarosi Közös Önkormányzati Hivatal (8749 Zalakaros Gyógyfürdő tér 1.) tanácstermében **2023. február 21-én** 08,05 órai kezdettel megtartott **nyílt** üléséről.

Jelen vannak: Novák Ferenc polgármester, Czimondor Nándor alpolgármester, Czirákiné Pakulár Judit, Kötő Attila, Magyarné Kovács Judit és Stégli János, Vlasicsné Dörgönye Márta képviselők.

Tanácskozási joggal jelen van: Torma László aljegyző, Horváthné Juhász Barbara pénzügyi osztályvezető, Illés Gabriella projektmenedzser (08,13 órakor jelent meg az ülésteremben), Végh Andor János a Zalakarosi Fürdő Zrt. vezérigazgatója és Bodor Johanna igazgatási ügyintéző.

Jegyzőkönyvet készítette: Bodor Johanna igazgatási ügyintéző.

Novák Ferenc: Köszönti a megjelenteket. Megállapítja, hogy az ülés határozatképes, mivel 7 képviselőtestületi tag az ülésen jelen van.

Jegyzőkönyv hitelesítőknek javasolja: Magyarné Kovács Judit és Vlasicsné Dörgönye Márta képviselőt.

Novák Ferenc: Szavazásra teszi fel a jegyzőkönyv hitelesítőire tett javaslatot.

Képviselőtestület 7 igen szavazattal, ellenszavazat és tartózkodás nélkül a jegyzőkönyv hitelesítőire tett javaslatot elfogadta.

Novák Ferenc: Tájékoztatja a képviselőtestületet, hogy a kiküldött meghívó 2 napirendi pontra tett javaslatot, melyet ismertet:

**Napirend:**

1. **Bölcsőde felújítási pályázat benyújtása**

 Előadó: Novák Ferenc polgármester

1. **Zalakarosi Fürdő Zrt.-vel kapcsolatos döntések meghozatala ZÁRT**

 Előadó: Novák Ferenc polgármester

Czirákiné Pakulár Judit: Egyetért-e aljegyző úr a zárt ülés napirendjére vonatkozó javaslattal?

Ez megáll-e így, azért, mert olyan közbeszerzési eljárás lenne, amely amúgy is nyilvánosan kerül meghirdetésre?

Torma László: A gazdasági társaság vezérigazgatója kérte a napirend zárt ülésen történő tárgyalását.

Czirákiné Pakulár Judit: Amúgy a zárt ülésen történő tárgyalás lehetősége jogszabályban van rögzítve, objektíven jogszabályban van meghatározva. Innentől kezdve, ha a vezérigazgató kéri, akkor zárt ülésen lesz tárgyalva?

Torma László: A vezérigazgató nyilván minden esetben mérlegeli a gazdasági társaság érdekeit, ennek megfelelően tesz javaslatot a zárt ülésen való tárgyalásra, a zárt ülés elrendeléséről a képviselőtestület dönt.

Novák Ferenc: Szavazásra teszi fel a napirend elfogadására vonatkozó javaslatot.

Képviselőtestület 7 igen szavazattal, ellenszavazat és tartózkodás nélkül a
napirend elfogadására vonatkozó javaslatot elfogadta.

**Az elfogadott napirend:**

1. **Bölcsőde felújítási pályázat benyújtása**

 Előadó: Novák Ferenc polgármester

1. **Zalakarosi Fürdő Zrt.-vel kapcsolatos döntések meghozatala ZÁRT**

 Előadó: Novák Ferenc polgármester

Novák Ferenc: Javasolja zárt ülésen tárgyalni a 2. számú napirendi pontot. E napirend vonatkozásában az érintett gazdasági társaság vezetője kérte a napirendi pont zárt ülésen történő tárgyalását az irányítása alatt álló társaság gazdasági és üzletpolitikai érdekei védelme érdekében. Szavazásra teszi fel az elhangzott napirendi pont zárt ülésen való tárgyalására vonatkozó javaslatot, figyelemmel a Magyarország helyi önkormányzatairól szóló 2011. évi CLXXXIX. törvény 46. § (2) bekezdés c) pontjára.

Szavazásra teszi fel a zárt ülés elrendelésére vonatkozó javaslatot.

Képviselőtestület 6 igen szavazattal, 1 ellenszavazattal és tartózkodás nélkül a javaslatot elfogadta és az alábbi határozatot hozta:

**Képviselőtestület 28/2023. (II.21.) számú határozata:**

Zalakaros Város Önkormányzat Képviselőtestülete elrendeli az elfogadott napirendben szereplő Zalakarosi Fürdő Zrt.-vel kapcsolatos döntések meghozatala napirendi pont zárt ülés keretében történő megtárgyalását figyelemmel a Magyarország helyi önkormányzatairól szóló 2011. évi CLXXXIX. törvény 46. § (2) bekezdés c) pontjára.

**Napirend tárgyalása:**

1. **Bölcsőde felújítási pályázat benyújtása**

Előadó: Novák Ferenc polgármester
 (Előterjesztés a jegyzőkönyvhöz mellékelve. )

Novák Ferenc: Lehetőség van bölcsődei fejlesztésre pályázatot benyújtani, a pályázat tartalmi elemei megvannak, 100%-os támogatottságú.

Czimondor Nándor: Megnézte a bölcsőde és óvoda tetőjét. Javasolja, hogy meg kellene oldani azt, hogy egységes tető legyen, úgy legyen megtervezve, akár a meglévőre is rá lehetne tenni.

Vlasicsné Dörgönye Márta: Pozitívan álljunk hozzá.

Magyarné Kovács Judit: A projektmenedzser miért nincs itt?

Illés Gabriella 08,13 órakor megjelent az ülésteremben.

Illés Gabriella: A tavalyi év után ismét megnyitották ezt a pályázatot, most csak a bölcsődei célterület pályázható. Megvalósíthatósági tanulmányt kell készíteni, lehetnek tervek, indikatív ajánlatok is. A bölcsőde tetőjének problémáját lehetne ezzel a pályázattal megoldani. Az óvodára is lesz pályázat, ezért kérte meg a teljes tetőszerkezetre vonatkozó ajánlatokat.

Novák Ferenc: Szavazásra teszi fel az előterjesztés szerinti határozati javaslat elfogadását.

Képviselőtestület 7 igen szavazattal, ellenszavazat és tartózkodás nélkül az alábbi határozatot fogadta el:

**Képviselőtestület 29/2023. (II.21.) számú határozata:**

Zalakaros Város Önkormányzat Képviselőtestülete

1. támogatja Zalakaros Város Önkormányzata TOP-PLUSZ 3.3.1-21. „Gyermeknevelést támogató humán infrastruktúra fejlesztése” tárgyú pályázat benyújtását a beszerzésre kerülő indikatív árajánlatok függvényében tervezett tevékenységekkel önrész biztosítása nélkül.
2. felhatalmazza a polgármestert a pályázat benyújtására és a pályázat benyújtásához szükséges jognyilatkozatok megtételére.

Határidő: azonnal

Felelős: Novák Ferenc polgármester

Operatív felelős: Illés Gabriella projektmenedzser

Illés Gabriella: 08,17 órakor távozott az ülésteremből.

Novák Ferenc: Mivel a nyílt ülésen tárgyalandó napirend nem volt, megköszöni a részvételt és az ülést 08,17 órakor bezárja és bejelenti, hogy a képviselőtestület 08,17 órától zárt ülés keretében folytatja tovább munkáját.

Kmft.

 Novák Ferenc Torma László

 Polgármester Aljegyző

 Magyarné Kovács Judit Vlasicsné Dörgönye Márta

 Jkv. hitelesítő Jkv. hitelesítő